CELEX: 62010TN0486
Language: lv
Date: 2010-10-14 00:00:00
Title: Lieta T-486/10: Prasība, kas celta 2010. gada 14. oktobrī — Iberdrola /Komisija

4.12.2010   
            
            
               LV
            
            
               Eiropas Savienības Oficiālais Vēstnesis
            
            
               C 328/51
            
         Prasība, kas celta 2010. gada 14. oktobrī — Iberdrola/Komisija
   (Lieta T-486/10)
   ()
   2010/C 328/80
   Tiesvedības valoda — spāņu
   
      Lietas dalībnieki
   
   
      Prasītāja: Iberdrola, SA (Bilbao, Spānija) (pārstāvji — J. Ruiz Calzado un E. Barbier de la Serre, advokāti)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atcelt lēmumu; un
            
         
               —
            
            
               piespriest Komisijai atlīdzināt visus tiesāšanās izdevumus.
            
         
      Pamati un galvenie argumenti
   
   Šajā tiesvedībā tiek apstrīdēts tas pats lēmums, kurš tiek apstrīdēts lietā T-484/10 Gas Natural Fenosa SDG/Komisija un lietā T-490/10 Endesa/Komisija.
   Prasītāja apgalvo, ka Komisija esot pieļāvusi virkni kļūdu tiesību piemērošanā un acīmredzamas kļūdas vērtējumā, jo, veikusi iepriekšēju izskatīšanu saskaņā ar Regulas (EK) Nr. 659/1999 (1) 4. panta 3. punktā noteikto, uzskatīja, ka Spānijas Karalistes paziņotā kompensācija par sabiedrisko pakalpojumu ir pamatota saskaņā ar ES tiesību normām par valsts atbalstu. Prasītāja izvirza piecus atcelšanas pamatus.
   Pirmajā atcelšanas pamatā prasītāja sūdzas, ka Komisija esot atturējusies no regulas 4. panta 4. punktā paredzētās oficiālās izmeklēšanas procedūras uzsākšanas, lai arī bija nopietnas šaubas par paziņotā atbalsta saderību ar iekšējo tirgu. Tādēļ prasītāja apgalvo, ka Komisija esot acīmredzami pārkāpusi LESD 108. panta 2. punktu un Regulas (EK) Nr. 659/1999 4. panta 4. punktu.
   Divdaļīgā otrā atcelšanas pamata pirmajā daļā prasītāja apgalvo, ka Komisija esot pieļāvusi kļūdas tiesību piemērošanā un vērtējumā, uzskatīdama, ka Spānijas Karalistes paziņotais pasākums atbilst vajadzībai kompensēt ar apgādes drošības apsvērumiem pamatota vispārējas tautsaimnieciskas nozīmes pakalpojuma sniegšanas izmaksas, lai arī Spānijā nepastāv apgādes drošības problēmas un to pastāvēšana nav paredzama vidējā termiņā; un otrajā daļā tā apgalvo, ka esot pieļauta acīmredzama kļūda vērtējumā, uzskatot, ka Spānijas Karalistes paziņotais pasākums saskaņā ar LESD 106. panta 2. punktu un Trešo elektroenerģijas [tirgus] direktīvu ir saderīgs ar iekšējo tirgu.
   Trešajā atcelšanas pamatā prasītāja iebilst, ka Komisijas atļautais valsts atbalsts esot pretrunā saturiskajiem un laika ierobežojumiem, kas noteikti Regulā (EK) Nr. 1407/2002 (2) par valsts atbalstu ogļu rūpniecībai un Priekšlikumā Padomes regulai par valsts atbalstu [konkurētnespējīgu] ogļraktuvju slēgšanas atvieglošanai.
   Ceturtajā atcelšanas pamatā prasītāja apgalvo, ka, neuzskatīdama par lietderīgu pirms lēmuma pieņemšanas uzklausīt visus viedokļus, kas vajadzīgi, lai iegūtu pilnīgu informāciju par lietu, un dodama priekšroku paziņotā pasākuma apstiprināšanai jau pirmajā posmā, Komisija neesot ievērojusi labas pārvaldības principu, saskaņā ar kuru tai ir pienākums rūpīgi, pamatīgi un objektīvi izvērtēt visus būtiskos lietas apstākļus.
   Trīsdaļīgajā piektajā prasības pamatā prasītāja apgalvo, ka Komisija neesot ievērojusi judikatūrā noteiktu principu, atbilstoši kuram Komisijai ir liegts par saderīgu ar iekšējo tirgu atzīt citām Līguma tiesību normām pretrunā esošu valsts atbalstu, tostarp neņemdama vērā, ka pasākums ir pretrunā gan tiesību normām, kuros noteikts preču brīvas aprites princips, gan iekšējā elektroenerģijas tirgus direktīvu mērķiem un Eiropas Savienības ilgtspējīguma mērķiem.
   
      (1)  Padomes 1999. gada 22. marta Regula (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai (OV L 83, 1. lpp.; OV Īpašais izdevums latviešu valodā: 8. nod., 1. sēj., 339. lpp.).
   
      (2)  Padomes 2002. gada 23. jūlija Regula (EK) Nr. [1407]/2002 par valsts atbalstu ogļu rūpniecībai (OV L 205, 1. lpp.; OV Īpašais izdevums latviešu valodā: 8. nod., 2. sēj., 170. lpp.).